“Oefen jou reg uit om te stem,” vra Zuma in NuwejaarsboodskapSuid-Afrikaners moet in 2014 hul reg om te stem, uitoefen ter herinnering aan die gelykheid waarvoor voormalige president Nelson Mandela geveg het. Dit was president Jacob Zuma se Nuwejaarsboodskap aan Suid-Afrikaners op 31 Desember 2013. “Wanneer ons die nuwe jaar binnegaan, moet ons nie vergeet van een van die mees basiese regte wat ons in 1994 ontvang het nie: die reg om te stem,” het hy gesê. “Dis ŉ reg wat Tata Madiba vir die eerste keer in sy sewentigs kon uitoefen.” Hy het ŉ beroep gedoen op almal wat nog nie geregistreer het vir die 2014-verkiesings nie om dit wel te doen. Zuma het gesê miljoene Suid-Afrikaners het ŉ beter lewe sedert 1994, maar daar is talle wat steeds wag. “Daarom is ons werk nog nie voltooi nie.” Suid-Afrika se sesde demokratiese algemene verkiesing word in 2014 gehou. President Jacob Zuma